Lant-d diɣ di tmacahut-agi kra n tenfalyin i d-yemmalen ṭṭbiɛa n yiwudam, ur d uɣalent ara di tezlit, acku amedyaz yekkes akk iwudam inaddayen yefka kan azal i wayen yellan gar teqcict d gma-s akken ad d-yessiweḍ izen i yebɣa belli aqcic ur ilaq ara ad yaɣ weltma-s yerna yessaweḍ-d izen niḍen ɣef nnif n tmeṭṭut taqbaylit belli teqbel annect-n n lḥif i yeḍran yid-s akken kan ur tettaɣ ara gma-s. Yessawḍ-d diɣ izen niḍen ɣef lqima n lɛehd di tmetti taqbaylit imi gma-s n teqcict mačči d weltma-s i yebɣa ad yaɣ maca ur yebɣi ara ad yerreẓ awal-is, imi zik lɛehd am terṣaṣt ma yeffeɣ-d deg yimi ulac deg-s tuɣalin ɣer deffir.